**0041**

**Мінажаттың ашылмаған күші**

***«Құдайға сеніммен сиынып (Оның еркіне сай) нені сұрасаңдар да, Одан аласыңдар»***

***(Матай 21:22)***

Қандай да бір мәселе туындағанда, біз оны бірден шеше бастаймыз. Біз мәселелерімізді өз бетімізше шешуге бейімбіз, бірақ кей-кейде бәрібір барлығымыз көмекке мұқтажбыз. Сол кезде ғана, біз Құдайға мінажатымызда, Оның осы жағдайда не істеу керектігі туралы Оған хабарлап бастаймыз. Сынақтар мен қателіктер арқылы, мен, шешімдерімнің көбісі Құдайдың жоспарына қайшы келеді деген қорытындыға келдім.

Ертедегі мәсіхшілер дәл осындай қиын сабақтан өткен сияқты. Елшілердің істері кітабының 12-тарауындағы Лұқа айтып берген Иерусалимдегі мәсіхшілер қауымында орын алған қайғы есіңізде ме? Ұлы Иродтың немересі, патша Ирод Агриппа I, император Калигуладан айла-амалмен тақты тартып алып, мәсіхшілерді қудалауды кеңінен бастап, Иерусалим қауымының жетекшілерінің бірі Жақыпты өлімге кесті. Мұның яһудилерге ұнайтындығын көріп, ол елші Петірді саяси мақсатта, ақырында оны өлтіру үшін тұтқындады. Мәселе барынша айқын болды - Петірді түрмеден босату керек еді. Адамдардың есептеуі бойынша бұл өте қиын жағдай болды. Сол кездегі мәсіхшілер бірден мынадай төрт түрлі шешім қабылдағандары әбден мүмкін.

1. Олар түрмеге қарулы шабуыл ұйымдастырулары мүмкін еді.
2. Олар арыз берулері мүмкін еді.
3. Олар Римдік әділ сотына жүгінулері мүмкін еді.
4. Олардың Иродқа немесе оның айналасындағыларға пара беруге мүмкіндігі болды.

Алайда, бұл жағдайға ертедегі мәсіхшілер қалай қарады? Біз олардың нақты не туралы әңгімелескенін білмейміз, бірақ Інжілдің жазбаларында олардың мінажат ету тобын құру туралы шешім қабылданғаны жайлы айтылады. Лұқа былай жазды: «Сонымен Петір абақтыда күзетілді, ал қауым ол үшін Құдайға қызу жалбарынып сиынумен болды.» (Елшілердің істері 12:5) Қандай қисынсыз шешім!

Мәсіхтің айқыш ағашының дұшпандарының күлуіне қандай жақсы себеп! Олар: «Олардың жетекшісі темір тордың ар жағында, енді мінажат етуден басқа не істей алады?» - деп күлді. Алайда олар көп ұзамай мінажат етудің қаншалықты тиімді екенін білді. Барлық қисынды және адами ойларға қайшы, Құдай, олардың мінажаттарын естіп, Петірді босату үшін түрме есіктерін ашты, тіпті Петір үшін мінажат еткендер үшін де бұл күтпеген хабар еді.

Мүмкін сіз қазір осындай қиын жағдайды бастан кешіп жатқан шығарсыз. Сіз одан шығу жолын адамша іздеп жатырсыз. Құдайдың бұл мәселені шешудің жолы сіз ойлағаныңыздан мүлдем өзгеше болуы мүмкін. Егер бұл мәселені Құдай ғана шеше алатын болса, неге бұған жол бермеске? Мінажат – жай ештеңке істемей отыруды білдірмейді; бұл сіздің мәселеңізді Көктегі Әкеңіздің қолына беру дегенді білдіреді. Құдайдың мүмкіншіліктерінің шегі жоқ. Бұл адамның өзі таңдай алатын ең күшті де, тиімді жолы.